钦定古今图书集成/明伦汇编/官常典/第668卷 > 《到主簿日诣建平王笺》前人
## 钦定古今图书集成/明伦汇编/官常典/第668卷 > 《到主簿日诣建平王笺》前人

淹乃庸人，素非奇士，既惭邹鲁儒生之德，又谢燕赵
侠客之节。徒以结发卫次，暂闻仁义，常欲永辞冠剑，
弋钓畎壑。而身轻恩重，猥奉末光，枉白璧之惠，降黑
貂之私。因兹感激，未能自反，负金羁于淮吴，从后车
于河楚，竟不能曜丹雘，腾英声，绝白云，负苍梧，至可
知矣。不谓咸池再晖，瑶光重照，开高天之慈，布厚地
之施，承命以惊，巡走且失。淹闻古人为报，常有意焉。
至乃一说之效，齐王动色；一剑之感，赵王解衣。孤心
迥概，有殒自天。